# 3.1. Recomendacións de uso

# Orientacións e recomendacións de uso

## Recursos materiais necesarios

Ademais dos equipos informáticos, é recomendable ter:

- Lapis de cores.
- Caderno do alumnado.
- Regra.
- Calculadora.

## Proposta de agrupamentos para actividades grupais

Para a realización das actividades conxuntas, propoñemos que se fagan grupos de 3 - 4 persoas, de xeito que cada unha delas adquira un rol.

Levaranse a cabo distintas técnicas de traballo en equipo, co fin de que se fomente a empatía, o respecto pola opinión dos compañeiros e compañeiras, a toma de decisións e a resolución pacífica de conflitos.

## Produtos finais

O produto final do REA, é o debuxar un mantel individual no que haxa un deseño dun xardín repartido empregando fraccións.

Os modelos de mantel entregaranse na Festa de Primavera.

Para inspirarse hai que documentarse no festival máis famoso de xardíns de Galicia: o Festival Internacional de Xardíns de Allariz.

O deseño debe ter unhas pautas mínimas, para o modelo rectangular: folio DIN A3 (29,7 cm x 42 cm) ou DIN A4 (29,7 cm x 21 cm), para o circular: diámetro 29,7 cm ou 21 cm.

Debe conter, como mínimo dúas zonas, do mesmo tamaño (1/2 cada unha), pero poden ser máis. Dentro de cada unha delas, haberá como mínimo outra subdivisión, pero neste caso ten que ser diferente.

Por exemplo, na zona 1 poden ser 4 divisións, na zona 2 poden ser tres divisións...

É necesario identificar as fraccións que representa cada unha delas respecto ao total do mantel. En cada zona poñeranse as flores ou plantas que se queiran.

## Enfoque multinivel do reto

O reto final pode entregarse cunha distribución sinxela (metades da metade), ou máis complexas, e en distintos formatos, o que garante posibilidade de abordalo con diferentes niveis de dificultade.

Licenciado baixo a Licenza Creative Commons Atribución Non-comercial Compartir igual 4.0

Feito con eXeLearning (Nova xanela)